钦定古今图书集成/理学汇编/学行典/第095卷 > 《萤光照字赋》〈以能励躬必大成为韵〉杨弘贞
## 钦定古今图书集成/理学汇编/学行典/第095卷 > 《萤光照字赋》〈以能励躬必大成为韵〉杨弘贞

儒有贫居在阴，志学无必。思照字之物类，得聚萤于
心术。散点熠熠，文彩之旁流；开卷荧荧，古今之洞出。
曈昽隐映，积小而成。临竹简而增美，历银钩而转明。
读周室之书，每见日中之字；览庞涓之传，犹疑火照
其营。既有求于时习，奚勿用而宵行。想夫交错积中，
英华发外。鱼鸟飞动，铅黄晻霭。无心于处暗，弥见精
专；取足于临文，岂劳光大。炫晃无穷，心勤饬躬，泛凝
晖于垂露，翻碎影于雕虫，笔精之体无隐，藻思之文
有融。既的皪于六身之上，复浸淫于三豕之中，则知
雅善从宜，功能白励。时当炎燠，嗟映雪而未期；义涉
穿窬，忌偷光之失计。是用聿求昭质，承乏华灯。每扬
之自此知照，况烛之因以辉弘。斯作者。所以警清士
而体物。俾无忘其所能。